A Bizottság 1840/2001/EK rendelete
(2001. szeptember 19.)
a 800/1999/EK rendelet, a 3719/88/EGK rendelet, az 1291/2000/EK rendelet és az 1964/82/EGK rendelet rendelkezéseitől eltérő, a marhahúságazatra vonatkozó különös intézkedések megállapításáról szóló 23/2001/EK rendelet harmadszori módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1512/2001/EK rendelettel [1] módosított, a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendeletre [2] és különösen annak 29. cikke (2) bekezdésének a) pontjára, 33. cikke (12) bekezdésére és 41. cikkére,
mivel:
(1) Az egyes tagsággal nem rendelkező országok hatóságai által elfogadott, a szarvasmarhafélék és azok húsának kivitelére vonatkozó, a szarvasmarhák szivacsos agyvelőbántalmára ellenlépésként tett egészségvédelmi intézkedések súlyos gazdasági következményekkel jártak az exportőrök számára.
(2) A számos tagállamban jelentkező ragadós száj- és körömfájás esetei a legutóbb a 92/118/EGK irányelvvel [3] módosított, egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelv [4] és különösen annak 10. cikke szerinti, valamint a legutóbb a 92/118/EGK irányelvvel módosított, a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelv [5] és különösen annak 9. cikke szerinti védintézkedéseinek elfogadásához vezettek.
(3) A legutóbb a 908/2001/EK rendelettel [6] módosított 23/2001/EK bizottsági rendelet [7] az említett intézkedések súlyos következményeit korlátozó rendelkezéseket vezet be.
(4) Az egyes tagsággal nem rendelkező országok által elfogadott, a közösségi kivitelre vonatkozó egészségvédelmi intézkedések továbbra is hatályban vannak, és egyes esetekben megerősítették azokat. E helyzet ismeretében egyes határidőket - legfeljebb 2001. december 31-ig - meg kell hosszabbítani.
(5) Az e rendeletben előírt rendelkezések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
1. cikk
A 23/2001/EK rendelet 2. cikke helyébe a következő szöveg lép:
"2. cikk
(1) A tulajdonos kérésére az 1445/95/EK rendelet szerint kiállított, 2001. március 30-ig igényelt kiviteli engedélyeket, amennyiben érvényességük nem járt le 2000. november 1. előtt, visszavonják, és a vámbiztosítékot felszabadítják.
(2) Az exportőr kérelme alapján az olyan termékek esetében, amelyekkel kapcsolatban 2001. március 30-ig:
- a kiviteli vámalakiságokat elvégezték, vagy amelyeket az 565/80/EGK rendelet 4. és 5. cikkében említett vámfelügyeleti eljárások egyikének alávetettek, azoknak az 1291/2000/EK rendelet 32. cikke (1) bekezdése b) pontjának i. alpontjában és a 800/1999/EK rendelet 34. cikke (1) bekezdésében és 7. cikke (1) bekezdésében említett 60 napos határidőt a Közösség vámterületének elhagyására 2001. december 31-ig meghosszabbították,
- a kiviteli vámalakiságokat elvégezték, de a Közösség vámterületét még nem hagyták el, vagy amelyeket az 565/80/EGK rendelet 4. és 5. cikkében említett vámfelügyeleti eljárások egyikének alávetettek, akkor az exportőr az előzetesen kifizetett visszatérítést visszafizeti, és a műveletekre vonatkozó különböző vámbiztosítékokat felszabadítják,
- a vámalakiságokat elvégezték, és amelyek elhagyták a Közösség vámterületét, visszahozhatók és a Közösségen belül szabadon forgalomba bocsáthatók. Az exportőr az előzetesen kifizetett visszatérítést visszafizeti, és a műveletekre vonatkozó különböző vámbiztosítékokat felszabadítják,
- a vámalakiságokat elvégezték, és amelyek elhagyták a Közösség vámterületét, visszahozhatók vámszabad területen, vámszabad raktárban vagy vámraktárban való felfüggesztő eljárás alá helyezés céljából 2001. december 31-éig a végső rendeltetési hely elérése előtt; ez nem befolyásolja az aktuális végső rendeltetési helyre vonatkozó visszatérítés kifizetését vagy az engedély tekintetében letétbe helyezett vámbiztosítékot."
2. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ezt a rendeletet olyan műveletekre kell alkalmazni, amelyekről még nem fogadták el a végső határozatot.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. szeptember 19-én.